《阅管中书紫宸宣对卷有感赋赠》
明代·区大相

丈夫遇合会有时，怜君工画复工诗。数谒公卿无所就，频游京工少人知。

一朝召试金銮殿，公等何来晚相见。画毕中官催进御，诗成内诏传清宴。

昨年天子好经术，词臣进讲无虚日。出从台谏论安危，入与宰臣计得失。

犹有馀力及风雅，翠幄云楼两潇洒。笔札小儒皆见亲，布衣贱艺还优假。

管生后来在众中，解衣盘礴对王公。惊人诗句及绘事，往往落笔称才雄。

九重燕赉赐官爵，一旦姓名动台阁。但知今日等荣华，谁识当年暂流落。

是时区生困羁旅，闻之自笑仍自许。本持薄技亦蒙恩，况以奇策干明主。

兹来侍从文华直，见君凤沼开心臆。幸逢虞帝正垂裳，更值殷王好恭默。

虎豹沉沉隔九关，无事经帷尽日闲。卿相寻常稀召见，微臣安得窥龙颜。

吁嗟管生遇亦奇，主父买臣曾有之。假令君才在今日，纵欲承恩何所为。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当工，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。